Popularitatea președintelui Joe Biden stârnește îngrijorare în rândul democraților americani, iar mulți analiști sunt de părere că partidul va merge în cele din urmă cu un alt candidat la alegerile prezidențiale din 2024, transmite G4Media.ro.
Există preocupări larg răspândite în privința vârstei lui Joe Biden, a gafelor publice frecvente și a problemelor cognitive tot mai evidente. Se vorbește tot mai mult că fie se va retrage de bunăvoie din cursa prezidențială, fie democrații se vor delimita de el și vor nominaliza un alt candidat pentru alegeri, având în vedere datele reliefate de cele mai recente sondaje de opinie.
Majoritatea alegătorilor americani sunt de părere că Joe Biden este "prea bătrân pentru a candida la președinție", arată un sondaj prezentat recent de Wall Street Journal. La momentul alegerilor din 2024, președintele în exercițiu va avea 82 de ani. El ar încheia un ipotetic al doilea mandat prezidențial la 86 de ani.
Cercetarea publicată de WSJ a fost realizată în perioada 24-30 august și arată că 73% dintre alegătorii înregistrați consideră că pe Joe Biden îl descrie "foarte bine" sau "oarecum bine" afirmația conform căreia "este prea bătrân pentru a candida la președinție".
De altfel, două treimi dintre democrați s-au arătat de părere că Joe Biden este prea bătrân pentru a candida din nou la președinție, o tendință reliefată și de sondajele precedente, care indicau că tot mai mulți democrați și indepedenți ar prefera un alt candidat în cursa pentru Casa Albă.
În cazul lui Donald Trump, mai puțin de jumătate (47%) dintre persoanele chestionate au considerat că vârsta este o problemă.
Există semne de întrebare și în privința politicilor implementate de Joe Biden. Spre exemplu, 58% dintre alegători spun că economia SUA s-a înrăutățit în ultimii doi ani.
La Washington se înmulțesc vocile – inclusiv la nivelul partidului – care susțin că democrații ar trebui să nominalizeze o altă persoană în cursa pentru Casa Albă.
Este și cazul lui Dean Phillips, un congresmen democrat din Minnesota, care i-a transmis lui Joe Biden "să dea mai departe torța", sugerând că alegătorii nu îl vor pe actualul președinte în postura de candidat pentru un nou mandat.
Popularitatea lui Joe Biden ar putea primi și mai multe lovituri pe măsură ce ies la iveală detalii despre relațiile de afaceri pe care le-a avut fiul său, Huten Biden, peste hotare. Republicanii din Camera Reprezentanților au depistat milioane de dolari care au intrat în conturile lui Hunter din surse străine suspecte de corupție și susțin că o parte din bani ar fi ajuns direct în conturile președintelui democrat.